Drama i Folketingssalen: Møde om regeringens udlændingestramninger afbrudt med banner og protester fra Folketingets tilhørerpladser

Ved du noget, så tip os. Sms/mms til 1224 (alm. takst), eller send mail til 1224@eb.dk.

En gruppe aktivister afbrød her til formiddag et møde i Folketingssalen, hvor der blev forhandlet om regeringens planlagte asylstramninger.

Fra tilhørerpladserne hængte de et banner op, hvor der med henvisning til Udlændingeminister Inger Støjbergs (V) lovforslag stod; Stramninger Dræber.

Tilstedeværende folketingsbetjente fik dog hurtigt revet banneret over - men det ændrede blot ordlyden til: 'Inger Dræber'.

Ifølge socialdemokraternes retsordfører Trine Bramsen forlod aktivisterne kun modvilligt salen, efter folketingets betjente fik pakket banneret væk.

Inger Støjberg var selv tilstede i salen, hvor hun altså fremsatte regeringens forslag til ændringer af udlændingeloven, som en reaktion på den aktuelle flygtninge- og migrantsituation.

Ekstra Bladet forsøger, at få en kommentar fra Inger Støjberg.

Mødet i Folketingssalen blev afbrudt kl. 10:09 og kan ses ved at spole tilbage her.

Opdatering: Som det blandt andet er nævnt i en kommentar under artiklen, fremgik det af den første version, at der på banneret stod 'Inger Dræber'. Det gjorde der dog først efter, at Folketingets betjente havde revet banneret over. Oprindeligt stod der 'Stramn(-)inger dræber'. Artiklens forfatter beklager, at han ikke var helt så vågen, som han burde have været.

Ved du noget, så tip os. Sms/mms til 1224 (alm. takst), eller send mail til 1224@eb.dk.